מירב רוט

מירב רוט (נולדה ב-25 בפברואר 1967) היא פסיכולוגית קלינית, פסיכואנליטיקאית וחוקרת תרבות; פרופסור חבר בבית הספר לטיפול, ייעוץ, והתפתחות האדם בפקולטה לחינוך באוניברסיטת חיפה. היא מייסדת המרכז הקליני "שתי וערב" לטיפול רגיש-תרבות ועומדת בראשו.

ביוגרפיה
מירב רוט היא בתם של העיתונאי ושר המשפטים לשעבר יוסף (טומי) לפיד, והסופרת והמחזאית שולמית לפיד. סבה היה העיתונאי דוד גלעדי, ממייסדי מעריב.  היא אחותו של ראש הממשלה לשעבר וראש האופוזיציה יאיר לפיד. אחותם הבכורה, מיכל לפיד דורבן, נהרגה בתאונת דרכים ב-1984.

רוט גדלה והתחנכה בתל אביב. היא למדה בבית הספר היסודי ע"ש א.ד. גורדון ובתיכון עירוני ה' והשתתפה במכינה למשחק ע"ש ניסן נתיב.

בשירותה הצבאי הייתה כתבת צבאית בעיתון "במחנה גדנ"ע".

את התואר הראשון שלה בפסיכולוגיה ולימודים כלליים, וכן את התואר השני בפסיכולוגיה קלינית, סיימה באוניברסיטת תל אביב. בתום ההתמחות בפסיכולוגיה במרכז לבריאות הנפש ע"ש בריל ברמת גן, היא סיימה לימודים גבוהים בתוכנית לפסיכותרפיה באוניברסיטת תל אביב, ולאחר מכן עברה הכשרה פסיכואנליטית והתקבלה כחברה בחברה הפסיכואנליטית בישראל ובהתאגדות הפסיכואנליטית הבין לאומית (IPA). ב-2013 סיימה רוט את לימודי התואר השלישי (PhD) בחוג לפרשנות ותרבות באוניברסיטת בר-אילן, במסלול פסיכואנליזה. עבודת הדוקטורט - "מה קורה לקורא? התבוננות פסיכואנליטית בחוויית הקריאה", שנכתבה בהנחיית פרופ' אבי שגיא, עובדה וראתה אור ב-2017 כספר בהוצאת כרמל.

בשנת 2013 הקימה וניהלה במשך ארבע שנים את המסלול ללימודי המשך "מלאני קליין – תיאוריה ומעשה" בתוכנית לפסיכותרפיה פסיכואנליטית באוניברסיטת תל אביב. לאחר מכן, ניהלה את יחידת הדוקטורט לפסיכואנליזה וממשקיה, ובהמשך כיהנה כראש התכנית לפסיכותרפיה באוניברסיטת תל אביב עד 2023, תפקיד בגינו קיבלה תעודת הוקרה על תרומה ייחודית ופורצת דרך. באותן שנים אף החלה ללמד, ביחד עם ד"ר רות קלדרון, ב"בעלמא - בית לתרבות עברית", קורסים בתלמוד ובפסיכואנליזה.

בשנת 2023 התקבלה בדרגת פרופסור חבר (מומחה) לחוג לייעוץ והתפתחות האדם באוניברסיטת חיפה.

מ-1996 ועד היום רוט עובדת כפסיכולוגית קלינית ובהמשך גם כפסיכואנליטיקאית בקליניקה פרטית בתל אביב, מחברת מאמרים, פרקים וספרים ומרצה בתחומי הפסיכואנליזה ובממשק בינה לבין ספרות לקהל מקצועי ולקהל הרחב, ואף עורכת מדעית של ספרות פסיכואנליטית מתורגמת.

רוט מקדישה את עבודתה האקדמית-מחקרית, ואת זו הטיפולית, הן לממשק בין פסיכואנליזה ותרבות (במיוחד ספרות), והן למלאכת האבל – נושא אותו היא חוקרת דרך כתבים ספרותיים בכלל, וספרות שואה בפרט (כגון יצירות של אהרן אפלפלד, פאול צלאן, אתי הילסום ואחרים), תחום בו היא מתמחה בעבודתה הקלינית רבת השנים עם הורים שכולים ומשפחות שכולות.

בנוסף, רוט חוקרת וכותבת רבות על התנאים הנפשיים לקיום אתי, המחויב לראיית האחר ולתפיסת עולם המושתתת על אמת רגשית ובשלות לפגוש את המציאות כהווייתה. רוט חוקרת וכותבת על המאבקים היצריים בנפש האנושית, על צורות הזדהות, על יחסי מטפל-מטופל ועל התנאים המאפשרים קשרי אהבה, כל זאת דרך הפרספקטיבה של הפסיכואנליזה ממשנתה של מלאני קליין. ברבות מעבודותיה רוט מדגימה את השקפותיה הפסיכואנליטיות ביצירות ספרות קנוניות. בנוסף, רוט מתראיינת ומרצה במדיה הכתובה והאלקטרונית והשתתפה בכנסים והסכתים רבים העוסקים בנושאים המקצועיים שבתחומי התמחותה.

רוט זכתה בפרס סיגורני לשנת 2024, הפרס החשוב בתחום הפסיכואנליזה, שניתן לה על מחקר פורץ דרך בממשק בין פסיכואנליזה וספרות, על חידושים ועשייה פורצי דרך בתחום הטראומה הפרטית והקולקטיבית, ועל עשייה ויוזמות פילנתרופיות למען אוכלוסיות נזקקות.

רוט השתפה כיועצת תוכן בתהליך העבודה על סדרת הטלוויזיה "אתי" שיצר חגי לוי.

פעילות ציבורית קהילתית
במסגרת תפקידה כראש התכנית לפסיכותרפיה פסיכואנליטית באוניברסיטת תל אביב, רוט הקימה ב-2019 ומנהלת מאז את "הקליניקה לכולםן", המטפלת בחינם באוכלוסיות קצה במדינת ישראל. הקליניקה עובדת עם למעלה מעשר עמותות, ביניהן: "לא עומדות מנגד" ו"הופכות את היוצרות" התומכות בשורדות הזנות בישראל; "המרכז לנפגעות ונפגעי תקיפה מינית"; מכינת "בת עמי" לצעירות וצעירים בסיכון; העמותה "המרכז לחיילים בודדים לזכרו של מייקל לוין"; עמותת "צימאון" לצעירים בסיכון (לקראת, בזמן ואחרי צבא); עמותת "הל"ל" ועמותת "יוצאים לשינוי" לחוזרים בשאלה, "איגי" לנוער להטב"קי, עמותת "עלם" לאמהות צעירות בסיכון. הטיפולים ניתנים ללא תשלום, בהתנדבות מלאה מצד המטפלים והמטפלות, תחת קורת הגג של התכנית לפסיכותרפיה פסיכואנליטית באוניברסיטת תל אביב.

במסגרת הפקולטה לייעוץ והתפתחות האדם באוניברסיטת חיפה, רוט מעורבת בהקמה ועומדת בראש "שתי וערב" – מרכז קליני לטיפול רגיש-תרבות בקהילות מגוונות, "שקופות" ומוחלשות בישראל.

מאז טבח שבעה באוקטובר רוט מעורבת באופן רחב הן בהתוויות לקהילת המטפלים ולקהל הרחב והן בעבודה עם קהילת נפגעי הטבח ובני משפחותיהם. הייתה מעורבת בהקמת המערך הטיפולי לקהילת קיבוץ בארי ומוסיפה ללוות את ההנהגה והמערך הטיפולי באתגריהם. במקביל, רוט יועצת למטה משפחות החטופים ושותפה בהקמה וניהול מערך FLM לטיפול ארוך טווח בחינם בנפגעי האירוע – משפחות הנרצחים, משפחות החטופים ופדויי השבי – ביחד עם שותפותיה פרופ' עפרית שפירא ברמן, גב' איריס גבריאלי רחבי וגב' שרי פנג. מדובר במערך טיפול ישראלי אזרחי, אליו התגייסו שלושת המכונים הפסיכואנליטיים בארץ ומטפלים בכירים נוספים, שמבטיח טיפול ארוך טווח בחינם לנפגעי 7.10.

רוט חברה בקבוצה פסיכואנליטית בינלאומית לחקר האנטישמיות. כמו כן, רוט שותפה בוועדה שנקראת "צוות תגובה" מטעם התאגדות הפסיכואנליטית הבינלאומית (IPA), שכותבת ומפרסמת תגובות מטעם הארגון לעוולות הומניטריות ברחבי העולם.

 משפחתה 
מירב נשואה לפסיכולוג ולשחקן העבר דני רוט. בתה היא השחקנית נטע רוט.

ספריה
מה קורה לקורא – התבוננות פסיכואנליטית בקריאת ספרות - הוצאת כרמל, 2017.
A psychoanalytic perspective on reading literature – Reading the reader – Routledge, September, 2 2020.
אהבת אמת כאהבת האמת - עלמא, 2023.
מלחמות יצרים – בנפש האדם ובנפשם של גיבורי ספרות – מודן, 2024.

עריכה מדעית
מלאני קליין – כתבים נבחרים ב' מאת מלאני קליין - הוצאת תולעת ספרים, 2013 (עם יהושע דורבן).
אותנטיות במפגש הפסיכואנליטי מאת ארמה ברנמן פיק – הוצאת כרמל, 2021.
פסיכואנליזה של ילדים מאת מלאני קליין – הוצאת תולעת ספרים, 2022.

שירים שכתבה
רוט כתבה שירים, אשר חלקם הולחנו ובוצעו על ידי הזמר והיוצר שלמה גרוניך, ביניהם "אחרי הכול" (אלבומו של גרוניך משנת 2013 נקרא בשם שיר זה), "ככה זה עכשיו" ועוד.

קישורים חיצוניים

גיליון כתב העת בטיפולנט מוקדש למאמרים והרצאות של פרופ' מירב רוט, טיפולנט, 30 ביולי 2021

האהבות הגדולות באמנות מתרסקות אל אספלט החיים חלק א' – בעקבות צאתו לאור של "אהבת אמת כאהבת האמת" במסגרת התכנית "מאחורי הקלעים", הסכת, עם רותי קרן, כאן תרבות, 21 במרץ 2024
האהבות הגדולות באמנות מתרסקות אל אספלט החיים חלק ב' – בעקבות צאתו לאור של "אהבת אמת כאהבת האמת" במסגרת התכנית "מאחורי הקלעים", הסכת, עם רותי קרן, כאן תרבות, 5 באפריל 2024
מסע בארץ פראית – שיחות עם אנשים חוצי גבולות עם רונה שפריר בעקבות אירועי ה-7.10, הסכת, רדיו מהות החיים, 17 בדצמבר 2023

אחידות מול דואליות בחשיבה ובקליניקה של הזרם הקלייניאני למול הזרם העצמאי - מפגש בין הפסיכואנליטיקאים ד”ר מירב רוט וד”ר אילן אמיר – במסגרת סדרת "דיוני המחלוקת", החברה הפסיכואנליטית בישראל, 2023
השמיים שבתוכי - משמעות בלב התופת, יום עיון "תשוקה ומשמעות", האיגוד הישראלי לפסיכותרפיה, 13 בינואר 2020, ערוץ יוטיוב
מה מפריע לאהוב ומה מסתתר בין השורות – החשיבה הקלינית שלי, כנס שיחות 2019, בטיפולנט, 19 בינואר 2020
ההרחבה המגדרית – שאלות חשובות שקשה לשאול ומחשבות על הקושי לשאול אותן כנס שיחות החמישי, 9 באוגוסט 2022, ערוץ יוטיוב
האמת כגשר מן הבדידות אל החיבור לאחר, האיגוד הישראלי לפסיכותרפיה, 17 בפברואר 2017, ערוץ יוטיוב
אמנות כניבוי בדיעבד, בעקבות תערוכה של האמן ציבי גבע "דרך איפה אני מגיע" במוזיאון הרצליה, כתב עת מקוון תוהו, מאמר, 4 במרץ 2020.
קווים לדמותה של בריאות נפשית פוליטית, ערוץ יוטיוב, 17 במאי 2023
יצר, לב, אדם - יצרים בספרות העברית במבט משולב - מפגש ראשון: דרור משעני, יובל אביבי וד"ר מירב רוט, אירועי תרבות בספריה הלאומית, ערוץ יוטיוב, 12 ביוני 2022



הערות שוליים

קטגוריה:פסיכולוגיות קליניות ישראליות
קטגוריה:פסיכולוגים קליניים ישראלים
קטגוריה:פסיכואנליטיקאיות יהודיות
קטגוריה:פסיכואנליטיקאים יהודים
קטגוריה:פסיכואנליטיקאיות ישראליות
קטגוריה:פסיכואנליטיקאים ישראלים
קטגוריה:אנשי הדור השני לשואה
קטגוריה:נשות הדור השני לשואה
קטגוריה:תל אביב-יפו: אישים
קטגוריה:בוגרות בית החינוך ע"ש א"ד גורדון
קטגוריה:בוגרי בית החינוך ע"ש א"ד גורדון
קטגוריה:בוגרות תיכון עירוני ה' (תל אביב)
קטגוריה:בוגרי תיכון עירוני ה' (תל אביב)
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:בעלות תואר דוקטור מאוניברסיטת בר-אילן
קטגוריה:בעלי תואר דוקטור מאוניברסיטת בר-אילן
קטגוריה:מחברות ספרי עיון ישראליות
קטגוריה:מחברי ספרי עיון ישראלים
מירב
קטגוריה:סגל אוניברסיטת חיפה: חינוך
קטגוריה:ישראליות שנולדו ב-1967
קטגוריה:ישראלים שנולדו ב-1967